## José Luis Aguirre: “És la nostra obligació defendre i ajudar les famílies que decidixen continuar lluitant en el món rural”

*** Agricultura entrega els primers Premis a l’Emprenedoria de les Dones Rurals de la Comunitat Valenciana
* Estos guardons reconeixen la contribució de les dones al desenvolupament rural, la sostenibilitat, la revitalització de les seues localitats i la innovació**

El conseller d’Agricultura, Ramaderia i Pesca, José Luis Aguirre, ha considerat que el món rural necessita mesures urgents i de polítiques reals que frenen el despoblament dels pobles i l’abandó del camp per part dels jóvens, per la qual cosa ha considerat una obligació per al seu departament “defendre i ajudar les famílies que decidixen continuar lluitant en el món rural”.

Aguirre ha fet estes declaracions en l’acte d’entrega dels primers Premis a l’Emprenedoria de les Dones Rurals de la Comunitat Valenciana, al municipi valencià de Simat de la Valldigna.

A l’acte ha assistit també la presidenta de les Corts Valencianes, Llanos Massó, que ha advocat per “treballar per a no privar les futures generacions del tresor que suposa la nostra Espanya rural amb el seu camp i les seues gents”, i ha recordat que “les dones són una de les peces clau en eixe entorn no urbà, i factor decisiu perquè les nostres futures generacions cuiden eixe llegat i el desenvolupen”.

En la seua intervenció en l’acte, el conseller ha subratllat que amb estos guardons es reconeix “l’esforç, la gran labor, la perseverança, l’amor a la terra i els valors humans de milers de dones valencianes d’ahir, de hui i de demà, que amb el seu treball en el camp i el seu sacrifici estan contribuint al fet que es continue estimant la nostra terra, donant exemple a les noves generacions perquè seguisquen els seus passos i honrant les generacions passades, de les quals van aprendre i a les quals se’ls deu tant”.

“El món rural és el pilar fonamental de la nostra societat i des d’esta Conselleria volem apostar per la seua defensa enfront de les polítiques globalistes que afavorixen la intromissió de productes extracomunitaris i les restriccions en la caça i la pesca, i obliden que la dona en l’àmbit rural aferma la família”, ha destacat.

Aguirre ha apostat, a més, per fomentar la transferència d’explotacions entre agricultors d’edat avançada i els seus descendents, per a “tractar d’evitar el despoblament i aconseguir el relleu generacional que permeta la reactivació i la subsistència del nostre sector agrari”.

**Contribució al desenvolupament rural**

Els Premis a l’Emprenedoria de les Dones Rurals de la Comunitat Valenciana reconeixen el paper fonamental de les dones que desenvolupen projectes relacionats amb l’agricultura, la ramaderia, la silvicultura, la indústria agroalimentària o la comercialització alimentària.

Es valoren totes aquelles activitats promogudes per dones que contribuïxen al desenvolupament rural, la sostenibilitat, la revitalització dels pobles, així com a generar ocupació i riquesa en les zones rurals.

En esta primera edició s’han entregat quatre guardons: El Premi a l’Emprenedoria en el sector agrari de l’àmbit rural de la Comunitat Valenciana, per a Estela Pérez Clavijo; el Premi a l’Emprenedoria en el sector pesquer o aqüícola per a Inés Carballo, i el Premi a l’Emprenedoria en la diversificació de l’activitat econòmica en l’àmbit rural de la Comunitat Valenciana per a les germanes Paloma i Maite Bellés Segarra; a més d’un premi honorífic, ‘Històries de vida’, per a Elena Marco Soler.

L’entrega de premis ha tingut lloc en el Reial Monestir de Santa María de la Valldigna en una jornada que incloïa una taula redona amb la intervenció de Francisco Espinós, director general de Pesca; l’alcaldessa de Requena, Rocío Cortés; l’alcaldessa de Godelleta, Amparo Pardo; la directora general de la Indústria i la Cadena Agroalimentària, Immaculada Marco, i Lorena Tudela Marco, enginyera agrònoma especialitzada en Economia Agroalimentària.

Fecha: 27/10/2023